Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 2. számú melléklet a 34/2008. (XII. 12.) OKM rendelethez
Paragraph Index: 750

2. A műveltségi területhez kapcsolódó képességek fejlesztése beleértve a tanulás tanulásának képességét is. A matematika tanításában soha nem a tanított ismeretek okozták az alapvető és nagy vihart kiváltó vitákat, hanem a tudás átadásának mikéntje – amit nevezhetünk szakmódszertannak –, és a választott módszer eredményessége. Tudjuk, hogy a pedagógia az a terület, ahol mindent és annak az ellenkezőjét is be lehet bizonyítani. Mégis tény, hogy a sok-sok tantervi változtatás ellenére hosszú évtizedek óta körülbelül 30–40%-ra tehető azoknak a gyerekeknek a száma, akik tanulmányaik során folyamatosan gyenge eredményeket produkálnak, tehát buknak vagy továbbtanulásra alkalmatlanok. Ebben a tantervben ötvözni próbáljuk az ismeretátadást egy olyan módszertani kultúrával, amely alkalmazkodik a gyerekek ismeretszerzési folyamataihoz, értelmi fejlettségi szintjéhez és a matematikai ismeretek felépülésének sajátosságaihoz. Arra teszünk tehát kísérletet, hogy a matematikai ismeretek objektív felépülésének törvényeit, és az ebből létrejött struktúrát megpróbáljuk jobban leképezni a matematikai fogalomalkotás pszichológiai sajátosságaira. Ezért az ismeretátadás középpontjába a képességek fejlesztését állítottuk, a fogalmak és összefüggések kialakítását pedig tevékenységekhez kötjük. Ezzel megfelelünk annak az alapvető követelménynek, hogy az emberi ismeretek kialakulásában három alapvető szintet különböztetünk meg :

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes